**Aftale vedrørende fælles dataansvar**

Mellem

**Dataansvarlig 1**

Dansk Kennel Klub

(DKK)

CVR 11881815

Parkvej 1

2680 Solrød Strand

og

**Dataansvarlig 2**

Specialklubben

Spidshundeklubben

38947974

Gejlager 8

6630 Rødding

1. **Fælles dataansvar**
   1. Denne aftale fastsætter ansvarsfordelingen mellem DKK, som Dataansvarlig 1 og Specialklubben, som Dataansvarlig 2 i forbindelse med:

Specialklubbens adgang til at anvende DKK´s klubsystem ”Hundeweb”, som ejes af DKK. Hundeweb er DKK´s it-administrationssystem.

DKK stiller Hundeweb til rådighed for Specialklubben, som herigennem opbevarer personoplysninger om specialklubbens medlemmer og aktivitetsdeltagere hos DKK.

Specialklubben kan benytte DKK´s klubsystem i Hundeweb til administration af medlemmer, arrangementer, aktiviteter, kurser, træning, udstillinger, prøvesystem, resultat, og kritikker.

Specialklubben kan anvende klubsystemet i Hundeweb til at indsamle og behandle oplysninger om specialklubbens medlemmer og deltagere i specialklubbens aktiviteter i øvrigt, jf. ovenfor.

Behandlingen omfatter følgende typer af personoplysninger om de registrerede:

Navn, e-mailadresse, telefonnummer, adresse, betalingsoplysninger, medlemsnummer, type af medlemskab, tillidsposter samt stambogsnummer og chipnummer på medlemmer og aktivitetsdeltagerenes hunde.

* 1. Efter databeskyttelsesforordningens artikel 26 foreligger der et fælles dataansvar, når to eller flere dataansvarlige i fællesskab fastlægger formålene med og hjælpemidlerne til behandling.

Såfremt der foreligger et fælles dataansvar, skal de fælles dataansvarlige på en gennemsigtig måde fastlægge deres respektive ansvar for overholdelse af forpligtelserne i henhold til databeskyttelsesforordningen, navnlig hvad angår udøvelse af den registreredes rettigheder og deres respektive forpligtelser til at fremlægge de oplysninger, der er omhandlet i artikel 13 og 14, ved hjælp af en ordning imellem dem.

Ordningen skal efter databeskyttelsesforordningens artikel 26, stk. 2, på behørig vis afspejle de fælles dataansvarliges respektive roller og forhold til de registrerede. Det væsentligste indhold af ordningen skal ligeledes gøres tilgængeligt for de registrerede.

Den registrerede kan dog, uanset ordningens udformning, udøve sine rettigheder i medfør af databeskyttelsesforordningen med hensyn til og over for den enkelte dataansvarlige.

Den ”interne” ansvarsfordeling i aftalen om fælles dataansvar hindrer ligeledes ikke, at tilsynsmyndigheden kan udøve sine beføjelser overfor både Dataansvarlig 1 og Dataansvarlig 2.

* 1. Der er mellem DKK og Specialklubben enighed om, at der i forbindelse med Specialklubben brug af Hundeweb til medlemsadministration og specialklubaktiviteter foreligger et fælles dataansvar. Ved vurderingen heraf er der bl.a. lagt vægt på:

At de registrerede (medlemmerne) i de specialklubber, som anvender Hundeweb til medlemsadministration, også er registreret i Hundeweb, som ejer af en eller flere hunde, eller som medlemmer i DKK, og at DKK derfor allerede forud for (eller samtidig med) specialklubbens registrering, har været Dataansvarlig i forhold til den registrerede. Både DKK og Specialklubben har derfor et formål med behandlingen af oplysningerne om den registrerede.

At specialklubbernes registreringer i Hundeweb i forbindelse med tilmeldinger til prøver, udstillinger, konkurrencer, samt efterfølgende registrering af resultater på hunden, også sker til et fælles formål. Formålet med registreringen er en overordnet samling af alle resultater på hunde stambogsført i DKK.

* 1. Denne aftale er udformet med henblik på, at DKK og Specialklubben kan efterleve kravene til fælles dataansvar i databeskyttelsesforordningens artikel 26. I aftalen fastlægges DKK og Specialklubbens respektive ansvar for overholdelse af forpligtelserne i henhold til databeskyttelsesforordningen, navnlig hvad angår udøvelse af den registreredes rettigheder og forpligtelsen til at fremlægge de oplysninger, der er omhandlet i artikel 13 og 14.

1. **Overordnet ansvarsfordeling**
   1. DKK´s overordnede ansvar er at stille Hundeweb til rådighed for Specialklubben, og sikre, at de registrerede oplysninger i Hundeweb behandles gennem iagttagelse af databeskyttelsesforordningens regler.
   2. Specialklubbens overordnede ansvar er, at benytte adgangen til Hundeweb med fortrolighed. Specialklubben må kun benytte oplysningerne i Hundeweb, hvis det er nødvendigt for Specialklubbens arbejde med medlemsadministration og specialklubaktiviteter.

1. **Principper og behandlingshjemmel**
   1. DKK og Specialklubben bærer hver især ansvaret for at der foreligger et gyldigt behandlingsgrundlag. DKK fører en fortegnelse vedrørende behandlingsgrundlaget.
   2. DKK og Specialklubben er hver især ansvarlige for at overholde principperne for behandling af personoplysninger, i det omfang at reglerne finder anvendelse på den pågældendes ansvarsområder ifølge denne aftale.
2. **De registreredes rettigheder**
   1. DKK og Specialklubben er ansvarlig for sikringen af de registreredes rettigheder gennem iagttagelse af nedenstående regler i databeskyttelsesforordningen:

* oplysningspligt ved indsamling af personoplysninger hos den registrerede,
* oplysningspligt, hvis personoplysninger ikke er indsamlet hos den registrerede,
* den registreredes indsigtsret,
* ret til berigtigelse,
* ret til sletning (retten til at blive glemt),
* ret til begrænsning af behandling,
* underretningspligt i forbindelse med berigtigelse eller sletning af personoplysninger eller begrænsning af behandling,
* ret til dataportabilitet og
* ret til indsigelse mod en behandling.
  1. DKK fører en persondatapolitik, hvoraf ovenstående fremgår. Når Specialklubben benytter Hundeweb til tilmelding til udstillinger, prøver, konkurrencer, træning, og kurser henvises den registrerede til DKK´s handelsbetingelser og DKK´s persondatapolitik.
  2. De Specialklubber som ikke anvender Hundeweb til tilmelding udstillinger, prøver, konkurrencer, træning, og kurser skal selvstændigt oplyse den registrerede om, at resultaterne fra udstillingen, prøven, konkurrencen, træningen, eller kurset (og dermed den registreredes deltagelse) registreres i Hundeweb.
  3. Såfremt DKK modtager en anmodning eller henvendelse fra en registreret vedrørende de forhold, der er omfattet af Specialklubbens ansvar, jf. ovenstående, oversendes denne til besvarelse hos Specialklubben snarest muligt.
  4. Såfremt Specialklubben modtager en anmodning eller henvendelse fra en registreret vedrørende de forhold, der er omfattet af DKK´s ansvar, jf. ovenstående, oversendes denne til besvarelse hos DKK snarest muligt.
  5. Parterne er ansvarlige for at bistå hinanden i det omfang, at dette er relevant og nødvendigt for, at begge parter kan efterleve forpligtelserne over for de registrerede.

1. **Behandlingssikkerhed og dokumentation for overholdelse af databeskyttelsesforordningen**
   1. Både DKK og Specialklubben er ansvarlig for, under hensyntagen til den pågældende behandlings karakter, omfang, sammenhæng og formål samt risiciene af varierende sandsynlighed og alvor for fysiske personers rettigheder og frihedsrettigheder, at gennemføre passende tekniske og organisatoriske foranstaltninger for at sikre og for at være i stand til at påvise, at behandling er i overensstemmelse med databeskyttelsesforordningen. Foranstaltningerne skal om nødvendigt revideres og ajourføres. (databeskyttelsesforordningens artikel 24). Dette kan eksempelvis indebære, at der udarbejder procedurer for håndtering af sikkerhedsbrister, anmodninger om indsigt eller opfyldelse af oplysningspligten.
   2. DKK er ansvarlig for iagttagelse af reglen om databeskyttelse gennem design og databeskyttelse gennem standardindstillinger i databeskyttelsesforordningens artikel 25.
   3. DKK er ansvarlig for at iagttage kravet i databeskyttelsesforordningens artikel 32 om behandlingssikkerhed. Dette indebærer, at DKK, under hensynstagen til det aktuelle tekniske niveau, implementeringsomkostningerne og den pågældende behandlings karakter, omfang, sammenhæng og formål samt risiciene af varierende sandsynlighed og alvor for fysiske personers rettigheder og frihedsrettigheder gennemfører passende tekniske og organisatoriske foranstaltninger for at sikre et sikkerhedsniveau, der passer til disse risici.
2. **Anvendelse af databehandlere og underdatabehandlere**
   1. DKK er berettiget til at anvende databehandlere og/eller eventuelle underdatabehandlere i tilknytning til den fælles behandling.
   2. Ved eventuel anvendelse af databehandlere og/ eller underdatabehandlere er DKK ansvarlig for at efterleve kravene i databeskyttelsesforordningens artikel 28. DKK er herefter bl.a. forpligtet til:

* alene at anvende databehandlere, der kan stille de fornødne garantier for, at de gennemfører de passende tekniske og organisatoriske på en sådan måde, at behandling opfylder kravene i denne forordning og sikrer beskyttelse af den registreredes rettigheder,
* at sikre, at der foreligger en gyldig databehandleraftale mellem DKK og databehandleren, og
* at sikre, at der foreligger en gyldig underdatabehandleraftale mellem databehandleren og en eventuel underdatabehandler.
  1. Specialklubben skal efter anmodning herom gøres bekendt med, om oplysningerne behandles af databehandlere og evt. underdatabehandlere.
  2. Hvis oplysningerne behandles af databehandlere og evt. underdatabehandlere, skal Specialklubben efter anmodning herom gøres bekendt med indholdet at aftalerne mellem DKK og databehandleren/underdatabehandleren.

1. **Anmeldelse af brud på persondatasikkerheden til tilsynsmyndigheden**
   1. Både DKK og Specialklubben er ansvarlig for efterlevelsen af databeskyttelsesforordningens artikel 33 om anmeldelse af brud på persondatasikkerheden til tilsynsmyndigheden.
2. **Underretning om brud på persondatasikkerheden til den registrerede**
   1. Både DKK og Specialklubben er ansvarlig for iagttagelsen af databeskyttelsesforordningens artikel 34 vedrørende underretning om brud på persondatasikkerheden til den registrerede.
3. **Overførsel af personoplysninger til tredjelande eller internationale organisationer**
   1. DKK og Specialklubben kan i forening træffe afgørelse om, at der kan ske overførsel af personoplysninger til tredjelande eller internationale organisationer.
   2. Både DKK og Specialklubben er ansvarlig for iagttagelsen af kravene i databeskyttelsesforordningens kapitel V, såfremt der sker overførsel af personoplysninger til tredjelande eller internationale organisationer.
4. **Klager** 
   1. Parterne er hver især ansvarlige for behandlingen af eventuelle klager fra registrerede, hvis klagerne omhandler overtrædelse af bestemmelser i databeskyttelsesforordningen, for hvilke parten efter denne aftale er ansvarlig.

* 1. Hvis én af parterne modtager en klage, som rettelig bør behandles af den anden part, oversendes klagen til denne dataansvarlig snarest muligt.
  2. Hvis én af parterne modtager en klage, hvor en del af klagen rettelig bør behandles af den anden part, oversendes denne del til besvarelse hos parten snarest muligt.
  3. Den registrerede skal, i forbindelse med partens oversendelse af en klage eller en del heraf til den anden part, oplyses om det væsentligste indhold af denne aftale.

1. **Orientering af den anden part**
   1. Parterne orienterer hinanden om væsentlige forhold, der har betydning for den fælles behandling og denne aftale.
2. **Ikrafttræden og ophør**
   1. Denne aftale træder i kraft ved begge parters underskrift heraf.
   2. Aftalen er gældende, så længe de omhandlede oplysninger behandles, eller indtil aftalen afløses af en ny aftale, som fastsætter ansvarsfordelingen i forbindelse med behandlingen.
   3. Underskrift

På vegne af DKK På vegne af Spidshundeklubben

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Navn: Jens Glavind Navn: \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stilling: Direktør Stilling:\_\_\_\_\_\_\_\_\_\_\_\_\_\_\_\_\_\_\_\_\_\_\_

Dato: \_\_\_\_\_\_\_\_\_\_\_\_\_\_\_\_\_\_\_\_\_\_\_\_ Dato: \_\_\_\_\_\_\_\_\_\_\_\_\_\_\_\_\_\_\_\_\_\_\_\_